Ди къуэш республикэхэм
Депутатым и гулъытэ
Адыгей. Республикэм и цIэкIэ Урысей Федерацэм и Федеральнэ Зэхуэсым и Къэрал Думэм и депутат Хьэсанэ Мурат Адыгейм и Сабий унэм щыIащ.
Депутатыр IуэхущIапIэм и гъэсэн цIыкIухэмрэ лэжьакIуэхэмрэ епсэлъащ, абы сабийхэм тыгъэ яхуищIащ щыгъын фэилъхьэгъуи 100.
Адыгейм Узыншагъэр хъумэнымкIэ и министерствэм щыгъуазэ дызэрищIамкIэ, Сабий унэм мы зэманым цIыкIу 25-рэ щопсэу. Абыхэм ящыщу зи узыншагъэкIэ сэкъат зиIэхэм зыхуей псори хуащIэ, йоIэзэ.
Нэхъыжьхэм ядоIэпыкъу
Къэрэшей-Шэрджэс. Хэку зауэшхуэм и ветеран 24-м, абы зауэм ныкъуэдыкъуэ щыхъуахэр, зауэм хэкIуэдахэм я унагъуэхэм щыщхэри хыхьэу, унэ къащэхун пап-щIэ ахъшэ иратынущ. А Iуэхум хухахащ сом мелуан 28-м нэблагъэ.
Республикэм и Iэтащхьэмрэ правительствэмрэ я пресс-IуэхущIапIэм къызэритымкIэ, мы гъэм мэлыжьыхьым и 20-м тещIыхьауэ къапщтэмэ, КъШР-м щопсэу Хэку зауэшхуэм и ветеран (абы хуагъэдахэри хыхьэу) 3387-рэ.
«Иужьрей уэзджынэм» зыхуагъэхьэзыр
Абхъаз.Республикэм и школхэм гъэ еджэгъуэм и кIэм зыхуагъэхьэзыр.
Абхъазым егъэджэныгъэмрэ щIэныгъэмкIэ и министрым и къуэдзэ Ченгелие Медея зэрыжиIамкIэ, мы гъэм школакIуэхэм «иужьрей уэзджынэр» къахуеуэнущ накъыгъэм и 26-м. Абхъазым и еджапIэхэр мы гъэм къаух ныбжьыщIэ мин 27-м. Абыхэм ящыщу 9-м дыщэ медалыр къахьыфыну хуагъэфащэ.
УЭРДОКЪУЭ Женя.
